Sprudlende Ildhusøy om bryllupsplanene: – Jeg har meldt ham ut
Celin Bizet Ildhusøy (22) tar ansvar i et norsk landslag som sliter med skader på de største stjernene. Hun tar også styringen i bryllupsplanene med herrelandslagets Aron Dønnum (25). Det fungerer godt på fotballbanen for Ildhusøy. Tottenham-spilleren har scoret to mål på de tre Norge-kampene Gemma Grainger har ledet.  Den nye landslagssjefen mener Norge kan få mye å glede seg over i fremtiden. – Hun er en unik spiller. Hun er så atletisk og har veldig gode én mot én-ferdigheter. Jeg synes hun fortsetter å bare bli bedre og bedre, sier Grainger til VG.  Også i privatlivet er det hyggelige ting i vente. Bryllupet med Dønnum blir mest sannsynlig neste år. Det er det hun som har tatt ansvar for.  – Han har ikke meldt seg ut, men jeg har meldt ham ut selv, ler Bizet Ildhusøy før hun legger til:  – Han er liksom ikke den beste på å planlegge. Så jeg blir litt sånn: «Bare nikk og si at det er fint og bra, så er jeg fornøyd». Men det er jeg veldig fornøyd med, for da kan jeg bestemme.  – Så han har ikke fått ansvar for noen ting, ikke serviettene engang?  – Nei, han kan ikke det. Jeg vet ikke hva han skulle fått ansvar for. Det får være gjestelisten da.  De to har et avstandsforhold. Bizet Ildhusøy bor til daglig i London, mens Dønnum spiller for Toulouse i Frankrike. I oktober 2022 fridde Dønnum til Bizet Ildhusøy.  Se frieriet her: På landslaget begynner Ildhusøy å bli en viktig brikke. Hun scoret i EM-kvalifiseringskampen mot Finland. Hun har fortsatt store mål som spiller. I et intervju med TV 2 for fire år siden sa det da 18 år gamle Vålerenga-talentet at hun siktet seg inn på å bli verdens beste spiller. – Du satte noen enorme mål for deg selv . .  – Jeg husker det, avbryter hun etterfulgt av en lett latter, før hun legger til:  – Det er jo en drøm. Det er vanskelig å si om jeg blir verdens beste, men jeg skal i hvert fall bli sykt god.  Landslagssjef Grainger har dette å si om Ildhusøys innstilling: – Jeg elsker mentaliteten. Jeg synes man skal drømme stort.
Celin Bizet Ildhusøy (22) blir en nøkkelspiller for det norske landslaget som sliter med skader på stjernespillerne. Landslagssjef Gemma Grainger berømmer Ildhusøys atletiske evner og én mot én-ferdigheter. Ildhusøy har også overtatt bryllupsplanleggingen med Aron Dønnum (25), da hun mener han ikke er god på planlegging. I 2018 uttalte hun som 18 år gammel at hun ville bli verdens beste spiller, et mål hun fortsatt jobber mot.